Margrete Auken (SF), 2003-02-25:
Jeg vil sige én ting om hr. Helge Adam Møller: Der er naturen minsandten gået over optugtelsen.
De her ting vidste han altså lidt mere om, da han var formand for Færdselssikkerhedskommissionen.
Grunden til, at der ikke sker så mange ulykker på motorvejene, er, at man har fjernet al anden trafik.
Det er jo det, der er grunden til det.
40 dræbte på motorvejene er helt utilstedeligt.
Der burde ikke være nogen.
At vi et år havde antallet nede på 29 siger ikke noget som helst om, at det ikke bare vil gå opad, og jeg har også fornemmelsen af, at den siddende regering er ret kold over for det.
Jeg tror ikke, hr. Helge Adam Møller er det.
Jeg tror bare ikke, han har opdaget endnu, hvad det er, han er med i.
Jeg står her med det sæt plancher, som hr. Helge Adam Møller brugte, da vi præsenterede Færdselssikkerhedskommissionens plan.
Det er fantastisk gode plancher.
På forsiden står: Hvad sker der, hvis ikke vi gør noget inden for de næste 10 år?
45.000 mennesker vil blive dræbt eller alvorligt kvæstet.
Det svarer til en fyldt Idrætspark, sagde hr. Helge Adam Møller på det tidspunkt.
Det er en flot planche.
Han sagde også, at hvis blot alle bilister overholdt hastighedsgrænsen - det var altså den, der gjaldt dengang, og det er sådan set den, der gælder endnu - brugte sikkerhedssele og ikke kørte spirituskørsel, ville målet være nået.
Så ville 240 færre være dræbt, og der ville være 1.700 færre alvorligt tilskadekomne om året.
Jeg kan ikke forstå, at det, som hr. Helge Adam Møller stod og forklarede med flotte plancher, ikke er gået ham så
meget til hjertet, at han måske også kunne have fortalt sin justitsminister, hvad det er for tal, det her drejer sig om: 240 færre dræbte og 1.700 færre alvorligt tilskadekomne om året. Det, der oven i købet stod i denne her beskrivelse, som hr. Helge Adam Møller dengang præsenterede så ufatteligt pædagogisk - og jeg synes bevægende - var, at besparelsen, hvis man kom igennem med det her, ville være 30 mia. kr., for hver eneste ulykke koster så utrolig meget ikke bare i lidelse, men også i økonomi.
Under valgkampen var SF og jeg ude at sige, at en borgerlig regering ville koste menneskeliv.
Skræmmekampagne blev det straks udråbt til
af Venstre, der dengang sagde: Skræmmekampagne!
Jeg havde tal i hovedet for den indsats, som vi på det tidspunkt stod klar til at lave - vi var ikke tilfredse med de tal, vi havde, vi var meget utilfredse med 2000-tallene - men den indsats ville blive skrottet.
Det, jeg ikke havde forudset, var, at indsatsen ville blive skrottet så dramatisk, at man ville holde fast ved det der cirkusforslag om 130 km/t. på motorvejene, og at man dertil skar trafik- og miljøpuljerne i Vejdirektoratet væk; at man ødelagde Vejdirektoratets færdselssikkerhedsarbejde; at man flyttede færdselssikkerheden over i Justitsministeriet, hvilket var en elendig idé, for vi havde faktisk kompetencer indarbejdet i Trafikministeriet på det tidspunkt.
Dertil kom, at man også skar forskningen sønder og sammen.
Det er faktisk en meget, meget fortvivlende situation, vi står i.
Der er så mange kvæstede ved hver eneste af de her ulykker, at det burde gøre indtryk.
Jeg synes, det var ganske kynisk før, da vi hørte Dansk Folkepartis ordfører, der sagde: Jamen vi kan først få fat i de unge, når der sker nogle ulykker.
Trafikken er en meget dårlig pædagog, medmindre man altså har den holdning til det, at der skal være dødsstraf for at køre vanvittigt, for vi vil ikke gøre noget for at fange dem, før de sidder i suppedasen.
Man lærer det ikke, før det er definitivt for sent.
Det er frygteligt, og det er derfor, det er vores opgave forebyggende at sørge for, at det her ikke sker.
Til det forebyggende arbejde hører selvfølgelig den færdselssikkerhedskontrol, som jeg er tilfreds med at ministeren vil have ind.
Men jeg vil egentlig godt have ministeren til at svare på, hvorfor hun bliver ved med at fastholde, at det kun er ved de farlige steder, der skal køres lovligt.
Hvorfor vil man ikke også gøre noget ved resten af stederne?
Det er jo grunden til, at vi får så mange ulykker, for en masse mennesker på resten af vejnettet betragter hastighedsgrænserne som i det højeste vejledende og i hvert fald ikke som nogle, der skal respekteres.
Når man oven i købet fra justitsministerens side lægger ud på nettet, hvor
det er meningen, der skal respekteres hastighedsgrænser, så synes jeg, vi står i en meget vanskelig situation.
Jeg vil egentlig godt stille et spørgsmål til ministeren.
Jeg har i går prøvet også i Færdselssikkerhedskommissionen at få opklaret, hvordan vi får fat i fartforbryderne på motorvejene, uden at vi bringer andre menneskers liv og helbred i fare.
I dag kan det kun lade sig gøre ved at sætte fotofartkontrollen ind der, hvor der er vejarbejde, men det bør være noget, man gør som i USA, og som man kan i en masse andre lande.
Lad mig så lige sige til allersidst: Hvad er det, hver eneste ulykke koster?
Hver eneste ulykke med personskade koster op imod 2 mio. kr.
Så hvis den her regering var optaget af økonomi og ikke kun tænkte i skattestop, men tænkte i, hvordan vi kan spare en masse penge - penge må da i hvert fald interessere i den her sammenhæng - så er det altså en god idé at øge indsatsen og bevillingerne til et færdselssikkerhedsarbejde i stedet for som nu at skære det ned. Jeg er egentlig spændt på at høre ministerens svar, når hun vil gøre rede for, hvad der egentlig er af penge til det. For det har vi jo siddet og ventet på i debatten indtil nu.